আম্পায়ারের ভুল সিদ্ধান্তে অর্ধশত রানও হাতছাড়া হল। মেজাজ হারিয়ে শাস্তির কোপে পড়লেন বিরাট কোহলি।
শনিবার পাকিস্তানের বিরুদ্ধে ম্যাচ জেতানো ইনিংস খেললেও মাত্র এক রানের জন্য অর্ধশত রান হাতছাড়া হয় বিরাটের। ভারতীয় ইনিংসের ১৫তম ওভারে বোলারের এলবিডব্লু-র আবেদনে আম্পায়ার সাড়া দেওয়ার সঙ্গে সঙ্গেই হতাশ বিরাট বিরক্তি প্রকাশ করেন। টিভি রিপ্লেতেও পরিষ্কার দেখা যায়, প্যাডে লাগার আগে বল কোহলির ব্যাটে লেগেছিল। এর পরে প্যাভেলিয়নে ফেরার সময়ে আম্পায়ারের দিকে ঘুরে গজগজ করতে দেখা যায় বিরাটকে। 
বিষয়টি উল্লেখ করে ম্যাচ রেফারির কাছে অভিযোগ জানান ফিল্ড আম্পায়ারেরা। এর পরে খেলোয়াড়দের জন্য আইসিসি-র কোড অফ কন্ডাক্ট-এর ২.১.৫ ধারায় বিরাটকে দোষী সাব্যস্ত করেন ম্যাচ রেফারি জেফ ক্রো। শাস্তি হিসেবে কোহলির ম্যাচ ফি-র ৩০ শতাংশ জরিমানা করার সিদ্ধান্ত নেওয়া হয়।
কোহলি দোষ স্বীকার করায় কোনও শুনানি হবে না।